మామిడిపూడి ఆనందం

మామిడిపూడి ఆనందం ఆంధ్రప్రదేశ్ నుండి రెండు పర్యాయాలు ఎగువ సభ అయిన రాజ్యసభకు ఎన్నికైన పార్లమెంటు సభ్యుడు.

జీవిత విశేషాలు
ఇతడు 1919, మే 13న మద్రాసు నగరంలో జన్మించాడు. ఇతని తండ్రి రచయిత, విద్యావేత్త, విజ్ఞానసర్వస్వ నిర్మాతగా పేరుపొందిన మామిడిపూడి వేంకటరంగయ్య. ఇతడు బి.ఎ. చదివాడు. చార్టెడ్ అకౌంటెంటుగా పనిచేశాడు. ఇతని వివాహం సీతాలక్ష్మితో జరిగింది. వీరికి 5గురు కుమారులు ఒక కుమార్తె కలిగారు. ఇతని కుమార్తె శాంతా సిన్హాకు పద్మశ్రీ పురస్కారం, రామన్ మెగసెసేపురస్కారాలు లభించాయి. ఇతడు "లా అండ్ ప్రాక్టీస్ ఆఫ్ సేల్స్ టాక్స్ ఇన్ ఆంధ్రప్రదేశ్" అనే గ్రంథాన్ని రచించాడు.

రాజకీయ రంగం
ఇతడు భారత జాతీయ కాంగ్రెస్ పార్టీ సభ్యుడు. 1958 నుండి 1969 వరకు ఆంధ్రప్రదేశ్ శాసనమండలి సభ్యుడిగా ఉన్నాడు. 1964 -1969ల మధ్య శాసనమండలి డిప్యుటీ ఛైర్మన్‌గా పనిచేశాడు. అదే సమయంలో ఆంధ్రప్రదేశ్ శాసనమండలి ప్రివిలేజస్ కమిటీ అధ్యక్షుడిగా కూడా వ్యవహరించాడు. 1969లో ఆంధ్రప్రదేశ్ రాష్ట్రం తరఫున రాజ్యసభకు ఎన్నికై రెండు విడతలు (1969-74, 1974-80) రాజ్యసభ సభ్యుడిగా కొనసాగాడు.

మరణం
ఇతడు 2001, ఫిబ్రవరి 19న మరణించాడు.

మూలాలు

శాసనమండలి సభ్యులు
రాజ్యసభ మాజీ సభ్యులు
రాజ్యసభ సభ్యులు